Title: Príloha č
Author: gajdosova
Last saved by: sulik

Príloha č. 2

Bilaterálne zmluvy SR o vzájomnom zamestnávaní

Členské štáty EÚ:

Spolková republika Nemecko
Dohoda medzi vládou Slovenskej republiky a vládou Spolkovej republiky Nemecko o zamestnávaní pracovníkov za účelom rozšírenia ich odborných a jazykových vedomostí z l8. 3. l996.
Dohoda sa priebežne vykonáva a ročný počet pôvodne stanovený v dohode (700 osôb) bol vždy naplnený. Dňa 7. 9. 2001 nadobudla platnosť zmena dohody - zvýšenie ročného počtu na 1 000 osôb. K 31. 12. 2003 na jej základe bolo zamestnaných v SRN 714 občanov SR. Kvóta nebola naplnená z dôvodu nedostatočnej ponuky pracovných miest v SRN

V rámci Dohody o postupe úradov práce pri sprostredkovaní zamestnania v  Spolkovej republike Nemecko záujemcom zo Slovenskej republiky na dobu najviac troch mesiacov v priebehu jedného roka medzi Ministerstvom práce a sociálnych vecí Slovenskej republiky v Bratislave a Spolkovým ústavom pre prácu v  Norimberku z 11. 3. 1991 sa v roku 2003 zamestnalo 10 132 občanov SR (v roku 2002 to bolo 10 332).

Mimo týchto dohôd Národný úrad práce zrealizoval v roku 2003 v SRN ešte 404 pracovných pobytov pre študentov a 20 pracovných pomerov pre pomocnice v domácnosti. Aj tieto počty poklesli (v r. 2002 to bolo 2 065 pracovných pobytov pre študentov + 103 pracovných pomerov pre pomocnice v domácnosti + 117 tzv. „green cards – zelené karty“ pre IT odborníkov, vydávanie „green cards“ bolo v r. 2003 pozastavené.)

(MH SR má vo svojej pôsobnosti Dohodu medzi vládou Slovenskej republiky a vládou Spolkovej republiky Nemecka o zamestnávaní pracovníkov slovenských podnikateľských subjektov so sídlom na území Slovenskej republiky na realizáciu zmlúv o dielo). 

Fínska republika
Dohoda medzi Ministerstvom práce, sociálnych vecí a rodiny Slovenskej republiky a Centrom pre medzinárodnú mobilitu Fínskej republiky o výmene stážistov bola podpísaná 21. októbra 1998 v Helsinkách. Dohoda nadobudla platnosť 11. júna 1999. Výmena stážistov sa realizuje na princípe reciprocity a v roku 2003 boli v SR zamestnaní 2 fínski stážisti po dobu 3 mesiacov a vo Fínsku zamestnaný 1 občan SR po dobu 6 mesiacov. Dohoda bude vykonávaná  aj po 1. 5. 2004. 

Luxemburské veľkovojvodstvo
Dohoda medzi vládou Slovenskej republiky a vládou Luxemburského veľkovojvodstva o prijímaní stážistov bola podpísaná 27. mája 1998. Dohoda nadobudla platnosť k 1. 1. 2001. Rozsah zamestnávania, pri ktorom sa neprihliada na situáciu na trhu práce, predstavuje 20 osôb. V roku 2003 na jej základe boli zamestnaní 8 občania SR na území  LV. Dohoda bude vykonávaná aj po 1. 5. 2004.

Belgické kráľovstvo
Dohovor medzi vládou československou a vládou belgickou o pripustení cudzincov, ktorí sa chcú zdokonaliť vo svojich odborných a jazykových znalostiach z 16. 10. 1937.
Uvedený dohovor sa nevykonáva. Potvrdenie sukcesie zmluvnej základne s Belgickým kráľovstvom nebolo zatiaľ ukončené. Belgická strana na naše požiadavky ohľadom uznania platnosti a možnosti jej vykonávania vôbec nereagovala. 

Francúzska republika
Dohoda medzi kompetentnými úradmi Francúzska a Československa so zámerom uľahčiť prijímanie stážistov v oboch krajinách z 22. 5. 1930.
Dohoda sa nevykonáva napriek mnohým urgenciám, ako i ukončeniu sukcesie zmluvnej základne. 

Štáty EZVO
SR nemá bilaterálnu dohodu so žiadnym štátom. 

Švajčiarska konfederácia
Dohoda medzi vládou Slovenskej republiky a Švajčiarskou spolkovou vládou o výmene stážistov z 8. 12. 1995. Dohoda sa priebežne vykonáva a v dohode stanovený ročný počet 100 osôb je zo strany SR napĺňaný. Žiadosť o zvýšenie ročného počtu osôb v roku 2001 švajčiarska strana zamietla z dôvodu, že stáže sú smerované najmä do odvetvia gastronómie. 
Výmenou nót bola v auguste 2000 realizovaná zmena dohody, ktorou sa veková hranica zamestnávania stážistov zvýšila na 35 rokov veku.  Došlo k zmene štruktúry stážistov, ktorí sa uchádzajú o stáž vo Švajčiarsku, a to v prospech tých odborov, ktoré sú nedostatkové na ich trhu, najmä zdravotných sestier. Na tomto základe bolo v roku 2002 zrealizovaných 114 stážových pobytov pre občanov SR, v roku 2003 to bolo 102 stážových pobytov pre občanov SR.

Pristupujúce štáty do EÚ

Česká republika
Zmluva medzi Slovenskou republikou a Českou republikou o vzájomnom zamestnávaní občanov z 29. 10. 1992. Vykonáva sa od 1. 1. 1993. Zmluva umožňuje občanom pracovať na území štátu druhej zmluvnej strany bez povolenia na zamestnanie, len na základe registrácie zamestnanca zamestnávateľom na úrade práce. Na jej základe pracovalo k 31. 12. 2003 v ČR  58 034 slovenských občanov a počet českých občanov zamestnaných v SR bol 2 270 osôb.
Problémy súvisiace s vykonávaním zmluvy sú pravidelne prerokúvané a riešené s MPSV ČR a v priebehu roku 2000 vyústili do vypracovania novej Správnej dohody medzi Ministerstvom práce, sociálnych vecí a rodiny Slovenskej republiky a Ministerstvom práce a sociálnych vecí Českej republiky k Zmluve medzi Slovenskou republikou a Českou republikou o vzájomnom zamestnávaní občanov, ktorá bola podpísaná 30. 1. 2001. 
Výkon zmluvy bude počas uplatnenia voľného pohybu za prácou pozastavený. Navrhuje sa ponechať zmluvu v platnosti pre prípad možnosti použitia ochrannej klauzuly.

Maďarská republika
Dohoda medzi vládou Slovenskej republiky a vládou Maďarskej republiky o vzájomnom zamestnávaní občanov bola podpísaná v Bratislave dňa 12. 2. 1999. Rozsah zamestnávania stanovený v dohode sa ukázal ako nedostačujúci, preto bolo prerokované zvýšenie ročných počtov osôb, ako aj nový spôsob ďalšieho stanovovania rozsahu zamestnávania na základe dohody, ktoré bolo zakotvené v Protokole medzi vládou Slovenskej republiky a vládou Maďarskej republiky o zmene Dohody medzi vládou Slovenskej republiky a vládou Maďarskej republiky o vzájomnom zamestnávaní občanov. 
Ročné počty stanovené v dohode sa každým rokom zvyšujú a pre rok 2002 to činilo 1600 osôb na dobu 1 roku a 200 osôb na sezónne práce. V skutočnosti bolo v r. 2002 pre občanov SR vydaných 1236 povolení na zamestnanie v MR na dobu 1 roka a 54 povolení na sezónne zamestnanie a len 61 povolení na zamestnanie pre občanov MR. 
Pre rok 2003 bol dohodnutý ročný počet 2000 osôb na dobu 1 roka a 200 osôb na sezónne práce. V skutočnosti bolo v r. 2003 pre občanov SR vydaných 2139 povolení na zamestnanie v MR na dobu 1 roka, z toho opakovaných 193 povolení  a 6 povolení na sezónne zamestnanie. Na území SR na jej základe pracovalo 85  občanov MR. Pre rok 2004 nebola dohodnutá zmena ročných počtov.
Výkon dohody bude počas uplatnenia voľného pohybu za prácou pozastavený. Navrhuje sa ponechať dohodu v platnosti pre prípad možnosti použitia ochrannej klauzuly.

Poľská republika
Dohoda medzi vládou Českej a Slovenskej federatívnej republiky a vládou Poľskej republiky o vzájomnom zamestnávaní československých a poľských občanov z 16. 6. 1992.
K 31. 12. 2003 bolo v SR zamestnaných 123 občanov PR. V priebehu posledných 5 rokov sa počet zamestnávaných občanov PR na území SR znížil na sedminu.
Výkon dohody bude počas uplatnenia voľného pohybu za prácou pozastavený. Dohoda je zastaraná.
 
Ostatné štáty, tzv. tretie krajiny  

Ruská federácia
Dohoda medzi vládou Slovenskej republiky a vládou Ruskej federácie o organizovaní zamestnávania v rámci plnenia obchodných alebo iných zmlúv a o vzájomnom zamestnávaní občanov z 13. 2. 1995. Dohoda sa vykonáva odo dňa podpisu. 
Na jej základe bolo v SR k 31. 12. 2003 zamestnaných 128  občanov RF.
Zamestnávanie podľa uvedenej dohody bude zachované aj po prístupe SR k EÚ.

Ukrajina 
Dohoda medzi vládou Slovenskej republiky a vládou Ukrajiny o vzájomnom zamestnávaní občanov bola podpísaná v Užhorode 6. 3. 1997.
Dohoda nadobudla platnosť 5. mája 1998, odkedy sa priebežne i vykonáva. 
Na jej základe k 31. 12. 2003 pracovalo na území SR 265 občanov Ukrajiny. Na území Ukrajiny nepracoval na základe dohody žiaden občan SR. 
Ukrajinská strana už viackrát požiadala o zvýšenie ročného počtu, čomu sme však z dôvodu vysokej miery nezamestnanosti nemohli vyhovieť.
Zamestnávanie podľa uvedenej dohody bude zachované aj po prístupe SR k EÚ.

Vietnamská socialistická republika
Dohoda medzi vládou Slovenskej republiky a vládou Vietnamskej socialistickej republiky o odbornej príprave vietnamských občanov v SOU v SR z 27. 1. 1994.
V rámci uvedenej dohody bola v roku 1997 ukončená odborná príprava vietnamských občanov v SOU Detva na základe humanitárnej pomoci. Dohoda zakotvuje i ďalšiu odbornú prípravu vietnamských občanov na základe obchodných kontraktov. O takúto prípravu nikto nepožiadal.   
Platnosť dohody uplynula 27. 1. 2004.